Áruházanként változó, hogy hány ember mehet majd be vásárolni. Applikációval ellenőrzik majd a létszámot.

Fél évvel a koronavírus-világjárvány tavaszi kitörése után megérkezett a pandémia második hulláma. A fertőzöttek számának radikális emelkedése egyre több országot kényszerít ismét korlátozások bevezetésére annak ellenére, hogy a világgazdaság még magához sem tért a tavaszi járványkitörés hatásaitól. A jelek szerint a második hullám Magyarországot is elérte. Kövesse híreinket!

Csütörtöktől a Tesco áruházaiban egy időben csak előre meghatározott számú vásárló tartózkodhat.

A helyenként már szerdán bevezetett intézkedés értelmében az egyes üzletekben az alapterülethez képest csak annyian lehetnek, ahányan biztonságosan tudják tartani egymás között a két méter távolságot. A pontos létszám így áruházanként változó – olvasható a kereskedelmi lánc közleményében.

A vásárlószámot egy applikáció segítségével az üzletek bejáratánál a Tesco munkatársai követik és ellenőrzik. A többi vásárló az épületen kívül fog majd sorban állni, a biztonságos távolság megtartásával – a gyógyszertáraknál és a postáknál már bevált gyakorlatot követve.

Ahol több bejárat is van, ott csak egyet lehet majd használni, így a belső üzletsorral is rendelkező áruházak esetében az épületben tartózkodók létszáma lesz a mérvadó.

A cég jelezte, hogy az új intézkedés a 65 éven felettiek számára fenntartott vásárlási időszakra is vonatkozik: 9 és 12 óra között a munkatársaik a vásárlók létszámát és életkorát is ellenőrzik.